કોંગ્રેસના સભ્ય પાસે બળવો કરાવી ગાંધીનગર મ્યુનિસિપલ કોર્પોરેશનમાં સત્તા મેળવનાર ભાજપનો સભ્યો પ્રત્યેનો અવિશ્વાસ અને આંતરિક મતભેદ વધુ એક વખત બહાર આવ્યા છે. ગાંધીનગરમાં મેયર પદ માટેની ચૂંટણીમાં અપહરણ, આક્ષેપો, તોડફોડ સહિતના વરવા દૃશ્યો જોવા મળ્યા હતા. રવિવારે કોંગ્રસના સભ્યના અપહરણના આક્ષેપો બાદ યોજાયેલી સામાન્ય સભામાં કોંગ્રેસે ખુરશીઓ પછાડી, સૂત્રોચ્ચારો કરી આક્રમક વિરોધ કર્યો હતો. એક તબક્કે કોંગ્રેસના કાઉન્સિલરોએ આત્મવિલોપનની ચીમકી આપી બારી તરફ દોટ મૂકી હતી અને બારીનો કાચ તોડવા જતાં કોંગ્રેસના સભ્યને પગમાંથી લોહી વહેવા માંડ્યું હતું. ‘અમારા સભ્યને હાજર કરો પછી જ સામાન્ય સભાની કામગીરી હાથ ધરો' તેવી માગણીના પગલે દોઢ કલાક સુધી સામાન્ય સભા શરૂ થઈ શકી ન હતી. આખરે જિલ્લા પોલીસ વડા અને રેન્જ આઈજીએ પરિસ્થિતિ થાળે પાડ્યા બાદ કાર્યવાહીનો પ્રારંભ થયો હતો.